Secretarul municipiului Bistrița Floare Gaftone este obligată să plătească unui dezvoltator imobiliar cheltuieli de judecată în valoare de peste 30.000 lei, după ce a pierdut definitiv procesul la Curtea de Apel Cluj.
În dosar, dezvoltatorul imobiliar a cerut obligarea administrației locale să elibereze autorizațiile de construire pentru trei imobile care urmau să fie edificate în cartierul Subcetate. Dacă la Tribunalul Bistrița-Năsăud, firma a pierdut procesul, la Curtea de Apel Cluj i s-a dat dreptate. Iar Floare Gaftone a fost pusă să plătească cheltuielile de judecată, în condițiile în care a refuzat să semneze autorizațiile de construire.
Admite recursul declarat de reclamanta Happy Home Real Estate SRL împotriva sentinței civile nr. 144 din data de 05.05.2023 pronunțată de Tribunalul Bistriţa Năsăud în dosarul nr. 2695/112/2022, pe care o casează în parte și, rejudecând în aceste limite:
Admite cererea de chemare în judecată formulate de reclamanta Happy Home Real Estate SRL în contradictoriu cu pârâţii Primarul Municipiului Bistriţa, Secretarul Municipiului Bistriţa, Arhitectul Şef al Municipiului Bistriţa.
Obligă pârâţii la emiterea autorizaţiilor de construire pentru imobilele conform cererilor înregistrate sub nr. 103924, 103926, 103942 din 26.11.2021 (completate conform cererilor 8192, 8193, 8194 din 25.01.2022) pentru construire locuinţă colectivă în regim de înălţime D+P+3E+ER (3 imobile) – str. Subcetate, nr. 38 A.
Obligă pârâtul Secretarul Municipiului Bistriţa să plătească reclamantei suma de 17.984,59 lei cu titlu de cheltuieli de judecată parţiale în fond .
Respinge recursul declarat împotriva aceleiaşi sentinţe de pârâtul Arhitectul Şef al Municipiului Bistriţa şi menţine astfel restul dispoziţiilor sentinţei recurate respectiv cele privind respingerea, ca neîntemeiate, a excepţiilor lipsei de interes şi a inadmisibilităţii, invocate de secretarul Municipiului Bistriţa, precum şi excepţiile lipsei calităţii procesuale pasive şi lipsei de interes, invocate de Arhitectul Şef al Municipiului Bistriţa.
Obligă pârâtul Secretarul Municipiului Bistriţa să plătească reclamantei suma de 12.028,60 lei cu titlu de cheltuieli de judecată în recurs. Definitivă și executorie. Pronunțată la data de 15.03.2024, prin punerea soluției la dispoziția părților prin intermediul grefei instanței.